Byekorwe byna so groot soos ŉ VollaGeelbaadjie-nes in Alabama (Foto: Alabama Cooperative Extension System) Geelbaadjie-perdebye maak amok in Alabama in die VSA en bou “superkorwe” wat byna so groot is soos ŉ Volkswagen Beetle. Charles Ray, ŉ entomoloog van die Alabama Cooperative Extension System, sê meer as 90 sulke “superkorwe”, wat duisende perdebye huisves, is aanvanklik in 2006 in die staat opgemerk. Hy het gewaarsku dat inwoners vanjaar weer soortgelyke neste kan verwag. “Ons het twee neste in Mei bevestig en daar is reeds tekens van ŉ derde,” het hy in Junie op die stelsel se webwerf gesê. “Dis ŉ paar weke vroeër as dieselfde periode in 2006, to ons die eerste reusagtige nes op 13 Junie opgemerk het.” ŉ Tipiese perdebynes word gewoonlik op die grond of in ŉ holte gebou met ongeveer 4 000 tot 5 000 werkerbye wat nie deur die kouer wintermaande oorleef nie. Die koninging moet dan skuif en sy skep nuwe kolonies wanneer weerstoestande verbeter. Ray het gesê die neste waarop hulle tot dusver vanjaar afgekom het, huisves reeds meer as 10 000 werkers en brei vinnig uit. Geelbaadjie-perdebye is verantwoordelik vir byna alle sterftes in die VSA waar persone deur ŉ by gesteek is, het entomoloog Xing Ping Hu, ook van Alabama, gesê. “Anders as ander insekte wat steek, hou geelbaadjies daarvan om mense te steek. Geelbaadjies verloor ook nie hul angel soos heuningbye nie, so elke insek kan herhaaldelik steek en hulle val gewoonlik in groot groepe aan. Dit is veral gevaarlik in die somer.” Indien Alabama-inwoners ŉ groot geelbaadjie-nes by hul huis opmerk, is dit belangrik om nie die korf te versteur nie, maar eerder ŉ gelisensieerde plaagbeheer-kenner te kontak.